SL Uradni list Evropske unije C 67/16

Obvestilo o začetku delnega vmesnega pregleda izravnalnih ukrepov, ki se uporabljajo pri uvozu nekaterih elektronskih mikrovezij, poznanih kot DRAM (dinamični bralno-pisalni pomnilnik), s poreklom iz Republike Koreje

(2006/C 67/05)

Komisija se je na lastno pobudo odločila za delni vmesni pregled v skladu s členom 19(3) Uredbe Sveta (ES) št. 2026/97 o zaščiti proti subvencioniranemu uvozu iz držav, ki niso članice Evropske skupnosti (1) („osnovna uredba“). Pregled je po obsegu omejen na preiskavo subvencioniranja družbe Hynix Semiconductor Inc.

1. Izdelek v pregledu

Pregled zadeva nekatera elektronska integrirana vezja, znana kot DRAM (dinamični bralno-pisalni pomnilnik), proizvedena z uporabo različic procesne tehnologije kovinsko-oksidnih polprevodnikov (MOS), vključno z dopolnilnimi vrstami MOS (CMOS), vseh vrst, gostot, različic, ne glede na hitrost dostopa, konfiguracijo, ohišje ali okvir itd., s poreklom iz Republike Koreje („zadevni izdelek“). DRAM, opredeljen v prejšnjem odstavku, ima naslednje oblike:

— rezine DRAM, uvrščene v oznako KN ex 8542 21 01 (oznaka TARIC 8542210110),

— čipi (Si ploščice) DRAM, uvrščeni v oznako KN ex 8542 21 05 (oznaka TARIC 8542210110),

— vgrajen DRAM, uvrščen v oznake KN 8542 21 11, 8542 21 13, 8542 21 15 in 8542 21 17,

— večkombinacijske oblike DRAM-ov (pomnilniški moduli, pomnilniške plošče ali druge skupne oblike), uvrščene v oznake KN ex 8473 30 10 (oznaka TARIC 8473301010), ex 8473 50 10 (oznaka TARIC 8473501010) in ex 8548 90 10 (oznaka TARIC 8548901010),

— čipi in/ali vdelan DRAM, vgrajeni v večkombinacijske oblike DRAM-a, če ima večkombinacijska oblika DRAM-a poreklo iz držav razen Republike Koreje, ki se uvrščajo v oznake KN ex 8473 30 10 (oznaka TARIC 8473301010), ex 8473 50 10 (oznaka TARIC 8473501010) in ex 8548 90 10 (oznaka TARIC 8548901010).

Te oznake KN so zgolj informativne narave.

2. Obstoječi ukrepi

Pri trenutno veljavnem ukrepu na uvoz DRAM-a družbe Hynix Semiconductor Inc. gre za dokončno izravnalno dajatev, uvedeno z Uredbo Sveta (ES) št. 1480/2003 (2) o uvozu DRAM-a s poreklom iz Republike Koreje, kakor je bila spremenjena z Uredbo Sveta (ES) št. 2116/2005 (3).

3. Razlogi za pregled

Komisija je prejela informacije družbe Hynix Semiconductor Inc., v katerih ta trdi, da učinki subvencij, proti katerim se lahko uvede izravnalni ukrep, ugotovljeni med preiskavo, ki je privedla do uvedbe ukrepov z Uredbo (ES) št. 1480/2003, ne obstajajo več.

Vendar pa je Komisija prejela informacije proizvajalcev Skupnosti, družb Infineon Technologies AG in Micron Europe Ltd, ki trdita, da stopnja obstoječega ukrepa v zvezi z uvozom izdelka družbe Hynix Semiconductor Inc., ki je predmet pregleda, ne zadostuje več za preprečevanje škodljivega subvencioniranja. Trdita, da je znesek subvencije presegel trenutno uporabljano stopnjo 34,8 % za uvoz DRAM-a, ki ga proizvaja družba Hynix Semiconductor Inc. Hynix Semiconductor Inc. domnevno koristi številne nove subvencije, ki jih je odobrila vlada Republike Koreje po obdobju prvotne preiskave (2001). Te domnevne subvencije sestavljajo reprogramiranje vračila dolgov, zamenjava terjatev v lastniške deleže, spremembe pogojev plačila obresti, posojila državnih ali od države odvisnih bank za financiranje prenosa sredstev, načrt zmanjšanja kapitala, načrt za gotovinski odkup, bančna posojila za določen čas in sporazum o revolving kreditu. Zadevne subvencije domnevno nadaljujejo s trendom subvencij, proti katerim se lahko uvedejo izravnalni ukrepi, ki jih vlada Republike Koreje odobrava družbi Hynix Semiconductor Inc., ki povzročajo škodo in zato se zdi, da obstoječi ukrep ne zadostuje ali ne pa zadostuje več, za njihovo preprečevanje.

Domneva se, da so zgoraj navedene sheme subvencije, saj vključujejo finančni prispevek vlade Republike Koreje in pomenijo korist za družbo Hynix Semiconductor Inc. Domnevno so omejene samo na družbo Hynix Semiconductor Inc. in zaradi tega posebne, zato se proti njim lahko uvede izravnalni ukrep. Domneva se, da veljavni ukrep ni več ustrezen za preprečevanje zadevnih subvencij, proti katerim se lahko uvedejo izravnalni ukrepi.

Glede na povedano Komisija meni, da v zvezi s subvencioniranjem družbe Hynix Semiconductor Inc. obstajajo zadostni prima facie dokazi o znatni spremembi okoliščin glede subvencioniranja in da je zato treba revidirati veljavne ukrepe.

4. Postopek

Po posvetovanju s svetovalnim odborom je Komisija ugotovila, da obstaja dovolj dokazov, ki upravičujejo začetek delnega vmesnega pregleda, zato začenja pregled v skladu s členom 19 osnovne uredbe.

Če se ugotovi, da je treba veljavni ukrep na uvoz DRAM-ov, ki jih proizvaja družba Hynix Semiconductor Inc. spremeniti, se pregleda tudi v kolikšni meri je treba spremeniti stopnjo dajatve, ki se uporablja za uvoz vseh drugih družb, določeno v členu 1(2) Uredbe (ES) št. 1480/2003.

(a) Vprašalniki

Za pridobitev podatkov, za katere meni, da so potrebni za njeno preiskavo, bo Komisija družbi Hynix Semiconductor Inc., korejskim organom in vsem znanim finančnim institucijam, ki jih to zadeva, poslala vprašalnike. Komisija mora te podatke in dokazila prejeti v roku, določenem v točki 5(a) tega obvestila.

(b) Zbiranje informacij in izvedba zaslišanj

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te podatke in dokazila prejeti v roku, določenem v odstavku 5(a) tega obvestila.

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v odstavku 5(b) tega obvestila.

5. Roki

(a) Rok, v katerem se stranke javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od objave tega obvestila v Uradnem listu Evropske unije, če ni določeno drugače. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v omenjenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

6. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka faksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno (4)“ ter se jim v skladu s členom 29(2) osnovne uredbe priloži nezaupna različica, ki je opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij ali jih ne zagotovi v določenih rokih ali znatno ovira preiskavo, se lahko v skladu s členom 28 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stranka predložila napačne ali zavajajoče informacije, se te ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 28 osnovne uredbe, je lahko izid za to stranko manj ugoden, kot bi bil, če bi sodelovala.

(1) UL L 288, 21.10.97, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 212, 22.8.2003, str. 1.

(3) UL L 340, 23.12.2005, str. 7.

(4) To pomeni, da je dokument samo za interno uporabo. Zaščiten je v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43). Je zaupen dokument v skladu s členom 29 Uredbe Sveta (ES) št. 2026/97 (UL L 288, 21.10.1997, str. 1) in členom 12 Sporazuma o subvencijah in izravnalnih ukrepih STO.